**Informatīvais ziņojums par 2018. gada 26.-27. novembra Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem**

Eiropas Savienības (turpmāk – ES) Izglītības, jaunatnes, kultūras un sporta ministru padomes 2018. gada 26.-27. novembra sanāksmes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**I Jaunatnes jomā**

**1. Padomes Rezolūcijas par Eiropas Jaunatnes stratēģiju 2019 – 2027 projekts** *(apstiprināšana)* un**Prezidentūras diskusiju dokuments “Eiropas Savienības Jaunatnes stratēģija 2019 – 2027: no vīzijas līdz īstenošanai”** *(diskusija).*

Šīs rezolūcijas par Eiropas Jaunatnes stratēģiju 2019 – 2027 projekts ir izstrādāts, ņemot vērā 2018. gada 22. maijā Eiropas Komisijas (turpmāk – Komisija) publicēto priekšlikumu rezolūcijai par Eiropas Jaunatnes stratēģiju 2019 – 2027.

ES kopš 2002.gada īsteno īpašu ES jaunatnes politikas sadarbību, kuras pamatā ir aktīvas līdzdalības un iespēju vienlīdzīgas pieejamības principi, sinerģijā ar citām politikas jomām, kas vērstas uz jauniešiem.

Rezolūcijas projektā tiek uzsvērts, ka jauniešiem ir īpaša loma sabiedrībā un viņi saskaras ar specifiskiem izaicinājumiem. Sevišķa uzmanība ir jāpievērš jauniešiem, kuri saskaras ar marginalizācijas risku, pamatojoties uz iespējamiem diskriminācijas avotiem, piemēram, rasi, dzimumu, seksuālo orientāciju, invaliditāti, reliģiju, pārliecību vai politiskiem uzskatiem.

Komisija un dalībvalstis savas kompetences ietvaros, tiek aicinātas sadarboties, īstenojot dažādus pasākumus un izmantojot dažādus instrumentus:

* uz pierādījumiem balstītas politikas un zināšanu veidošana;
* savstarpēja mācīšanās un iegūtās pieredzes izplatīšana:
* līdzdalības pārvaldība;
* ES programmas un fondu mobilizācija;
* ES fondu uzraudzība;
* informēšana par ES Jaunatnes stratēģiju;
* nacionālo plānu īstenošana;
* ES jaunatnes dialogs;
* ES jaunatnes koordinators;
* jauniešu informēšana par atbalsta iespējām;
* ES darba ar jaunatni plāns;
* uzraudzība, novērtēšana, ziņošana;
* vidusposma pārskats.

Papildus, Prezidentūra aicina jaunatnes ministrus diskutēt par šādiem jautājumiem:

**Latvijas pozīcija: Latvija atbalsta Padomes Rezolūcijas par Eiropas Jaunatnes stratēģiju 2019 – 2027 projekta apstiprināšanu** un stratēģijā izvirzītos mērķus, tostarp, uzlabot starpnozaru sadarbību ar citām politikas jomām un ES līmenī piedāvāt iespējas politikas veidotājiem apmainīties ar pieredzi un idejām starpnozaru pieejas stiprināšanai arī nacionālā līmenī.

Latvijai prioritārie jautājumi, īstenojot starpnozaru sadarbību, ir jauniešu nodarbinātība, medijpratība, neformālās izglītības darbā ar jaunatni atzīšana, kā arī sociālās nevienlīdzības mazināšana. Šie temati kā prioritāri jau šobrīd norādīti Latvijas nacionālajos plānošanas dokumentos.

Latvija atzinīgi vērtē, ka, veidojot jauno stratēģiju, ir izvērtēti līdz šim pielietotie darbības instrumenti un metodes un ņemts vērā secinājums, ka ir nepieciešams veidot iekļaujošāku ES un jaunatnes dialogu, pievēršot uzmanību jauniešiem ar mazākām iespējām un aptverot lielāku un daudzveidīgāku jauniešu grupu. Tāpat Latvija pozitīvi vērtē aicinājumu pielāgoties digitālajām iespējām un aicinājumu par digitālā darba ar jaunatni iekļaušanu jaunatnes darbinieku mācībās un darba ar jaunatni un profesionālās kompetences standartos.

Latvija novērtē, ka attiecībā uz neformālās izglītības atzīšanu, tiek ņemts vērā un veidotas sinerģijas ar Padomes ieteikumu par neformālās un ikdienējās mācīšanās validēšanu un Prasmju attīstības programma. Tiek uzsvērta nacionālo rīcības plānu nozīme neformālās izglītības darbā ar jaunatni atzīšanai, un to ieviešanā nozīmīga citu valstu pieredze un zināšanas.

**Latvijas sniegtās atbildes uz diskusijai izvirzītajiem jautājumiem:**

**(1) Kā mēs varam efektīvi izmantot šodien pieņemtās Eiropas jaunatnes stratēģijas instrumentus, lai sasniegtu stratēģijā noteiktos mērķus valsts, reģionālā un vietējā līmenī?**

Svarīga loma stratēģijas mērķu sasniegšanā ir Eiropas jaunatnes dialogam. Dialogs ir tas instruments, kas sniedz jauniešiem iespēju iesaistīties sarunās par savas nākotnes veidošanu Eiropas, nacionālā, reģionālā un vietējā līmenī. Īpaši vēlamies uzsvērt vietējo konsultāciju nozīmi pašreizējā Strukturētā dialoga ietvaros dažādu, jauniešiem aktuālu jautājumu apzināšanā, kas sniedz iespēju vietējiem lēmumu pieņēmējiem uzzināt par risināmajām problēmām un sadarbībā ar politikas veidotājiem nacionālā līmenī īstenot aktivitātes jauniešu dzīves kvalitātes uzlabošanai. Uzsveram, ka ir jāveicina tādi konsultāciju veidi, kas veicina un nodrošina arī līdz šim neaktīvo un sociāli atstumtības riskam pakļauto jauniešu iesaisti, tādējādi sadzirdot šo jauniešu viedokli. Tāpat ir jāņem vērā, ka jauniešu dzīvesveids un uzvedība saistībā ar sociālo un tehnoloģisko attīstību mainās, tāpēc ir svarīgi, lai darbā ar jaunatni turpinātu attīstīt jaunas metodes un pieejas, lai saprastu jauniešus un izveidotu kontaktu ar viņiem.

Jaunatnes koordinatora ieviešana ir solis labākas atgriezeniskās saiknes veidošanai un starpnozaru sadarbības veicināšanai, jo ES Jaunatnes dialoga rezultātu apstrāde, izmantošana, kā arī atgriezeniskās saites nodrošināšana jauniešiem sniegs iespēju apzināties sasniegto un pilnveidot aktivitātes to mērķu sasniegšanai, kuros progress atpaliek no plānotā.

Lai veicinātu ciešākas sasaistes veidošanu starp programmu “Erasmus+” un ES jaunatnes politikas prioritātēm, kas iekļautas jaunajā stratēģijā, kā arī padarītu “Erasmus+” vēl iekļaujošāku jauniešiem ar ierobežotām iespējām, uzskatām, ka Eiropas Jaunatnes stratēģijā iekļautos pamata uzstādījumi (iesaistīt, savienot un iedrošināt jauniešus) jāiekļauj arī “Erasmus+” Jaunatne darbības pamata uzstādījumos un noteikt ikgadējas/divu gadu prioritātēs gan programmas, gan projektu īstenošanā, ņemot vērā arī izvirzītos 11 jaunatnes mērķus.

**(2) Kādi faktori/pasākumi varētu palīdzēt efektīvi īstenot ES jaunatnes stratēģiju 2019.-2027.gadam jūsu valstī?**

Latvija pozitīvi novērtē gan ES jaunatnes programmu, gan ES fondu sniegtās iespējas, kas veicina arī ES jaunatnes stratēģijā noteikto mērķu izpildi. Ir būtiski nodrošināt jauniešiem daudzveidīgas aktivitātes, iniciatīvas un pasākumus ar iespējami plašu jauniešu līdzdalību un pievērst pastiprinātu uzmanību nabadzības un sociālās atstumtības riskam pakļauto jauniešu iekļaušanai tajos. Uz jauniešiem vērstas aktivitātes veicina ne tikai iekļaušanu, solidaritāti nacionālā un starptautiskā mērogā, bet vienlaikus attīsta zināšanas, prasmes un iemaņas, tādējādi sniedzot būtisku ieguldījumu jauniešu ekonomiskās neaktivitātes un bezdarba novēršanā. Lai to panāktu, ir jāturpina darbs pie darba ar jaunatni atzīšanas un stiprināšanas jautājumiem, ņemot vērā, ka darbs ar jaunatni piedāvā drošu vidi, kurā augt, veidot savu identitāti, izjust piederību kopienai un piedzīvot vienaudžu pozitīvu ietekmi

**2. Padomes secinājumu par darba ar jaunatnes lomu migrācijas un bēgļu jautājuma kontekstā****projekts** *– apstiprināšana.*

Secinājumu projektā tiek uzsvērts, ka darbam ar jaunatni ir nozīmīga loma un ietekme migrācijas jautājumā. Šī iemesla dēļ darba ar jaunatni iekļaujošo dabu var un vajag izmantot, lai atbalstītu bēgļu un citu trešo valstu valstspiederīgo[[1]](#footnote-1) jauniešu iekļaušanu sabiedrībā. Sniedzot izglītojošu atbalstu bēgļu un citiem trešo valstu valstspiederīgajiem jauniešiem, darbs ar jaunatni skaidro sabiedrības, kurā tie tiek uzņemti, kultūras izpratni un vērtības. Secinājumu projektā tiek atzīts, ka arī migrācijas kontekstā darbā ar jaunatni ir svarīgi veicināt dzimumu vienlīdzību, cīņu ar visa veida diskrimināciju un ES pamattiesību hartā noteikto tiesību un principu ievērošanu, ņemot vērā jauniešu dzīves apstākļu, vajadzību, centienu, interešu un attieksmju dažādību un atšķirības.

Kā galvenie aspekti darbā ar jaunatni, tai skaitā ar bēgļu un citiem trešo valstu valstspiederīgajiem jauniešiem, tiek atzīmēti:

* Zināšanas un mācības **-** jaunatnes darbiniekiem un darbā ar jaunatni iesaistītajiem speciālistiem ir nepieciešamas atbilstošas zināšanas, profesionālas iemaņas un kompetences, lai veidotu ilgstošu sadarbību ar jauniešiem, tai skaitā bēgļu un citiem trešo valstu valstspiederīgajiem jauniešiem;
* Stabila sistēma un telpas **-** stabila tiesību, infrastruktūras un iespēju sistēma, ņemot vērā darba ar jaunatni kvalitātes standartus;
* Politika **-** vērsta uz demokrātiskās līdzdalības un jauniešu, to starpā bēgļu un citu trešo valstu valstspiederīgo jauniešu, autonomiju;
* Tīklošana un pētniecība **-** būtiski ir dažādi uz tēmām orientēti, starpnozaru kontakti un apmaiņa starp jaunatnes darbiniekiem, darbā ar jaunatni iesaistīto personālu un ieinteresētajām pusēm gan tiešā veidā, gan tiešsaistē;

**Latvijas pozīcija: Latvija atbalsta Padomes secinājumu par darba ar jaunatnes lomu migrācijas un bēgļu jautājuma kontekstā projekta apstiprināšanu,** un tā mērķi – veicināt darba ar jaunatni lomu migrācijas jautājumu risināšanā.

Latvija pozitīvi novērtē ieteikumu bēgļu un citus trešo valstu valstspiederīgos jauniešus iesaistīt jau pastāvošajā darba ar jaunatni sistēmā, neveidojot atsevišķu šīm personām domātu darba ar jaunatni ietvaru. Latvijas ieskatā sekmīgai bēgļu un citu trešo valstu valstspiederīgo jauniešu integrācijai sabiedrībā ir jāvelta vairāk resursu valsts valodas apguvei, jo tieši vienota valoda ir saliedētas sabiedrības pamats.

Migrācijas jautājumu kontekstā Latvija uzskata par svarīgu jaunatnes programmās iesaistīt tikai tās personas, kuras šo secinājumu ietvarā ir uzskatāmas par bēgļu un citiem trešo valstu valstspiederīgiem jauniešiem. Tai pat laikā ir svarīgi neliegt personām, kuras vēl nav saņēmušas kādu no starptautiskās aizsardzības statusiem, saņemt tādu pamatpakalpojumu klāstu, kas ne tikai attīstītu to integrācijas spējas, uzņemošajā sabiedrībā, bet arī audzinātu tajos visas Eiropas vērtības.

**3. Eiropas Parlamenta un Padomes regula, ar ko izveido programmu “Eiropas Solidaritātes korpuss” un atceļ [Eiropas Solidaritātes korpusa regulu] un Regulu (ES) Nr. 375/2014 –** *daļēja vispārējā pieeja*

Šis Regulas projekts ir izstrādāts, ņemot vērā 2018. gada 11. jūnija Komisijas publicēto priekšlikumu EP un Padomes regulai, ar ko izveido programmu “Eiropas Solidaritātes korpuss” un atceļ [Eiropas Solidaritātes korpusa regulu] un Regulu (ES) Nr. 375/2014.

ESK mērķis ir stiprināt jauniešu un organizāciju iesaistīšanos pieejamās un kvalitatīvās solidaritātes darbībās. ESK ir kohēzijas, solidaritātes un demokrātijas stiprināšanas līdzeklis Eiropā un ārpus tās. Tas risinās sabiedrības un humāna rakstura problēmas uz vietas, īpašu uzmanību pievēršot sociālās iekļaušanas veicināšanai. Papildus tam ir paredzēts paplašināt ESK darbības jomu, iekļaujot tajā atbalstu humānās palīdzības operācijām trešajās valstīs, ieskaitot ES attālāko reģionu kaimiņvalstis. ESK atbalstīs arī tīklošanās pasākumus dalībnieku un organizāciju starpā.

Lai nodrošinātu efektīvu un lietderīgu īstenošanu, ESK paredzēts pēc iespējas vairāk izmantot jau esošās pārvaldības procedūras. Tādējādi lielāku uzmanību varēs veltīt tam, lai panāktu pēc iespējas labākus rezultātus un izpildi, vienlaikus mazinot administratīvo slogu. Šī iemesla dēļ ESK izveide tiks uzticēta jau pastāvošām struktūrām, t. i., Komisijai, un valstu aģentūrām, kuras norīkotas pārvaldīt darbības, kuras minētas jaunajā “Erasmus+” regulā jaunatnei veltītajā nodaļā.

Tāpat šīs regulas projektā tiek atzīmēts, ka īpaša uzmanība būtu jāpievērš tam, lai ESK atbalstītās darbības būtu pieejamas visiem jauniešiem, jo īpaši nelabvēlīgā situācijā esošiem jauniešiem. Būtu jāievieš īpaši pasākumi, lai veicinātu sociālo iekļaušanu un nelabvēlīgā situācijā esošo jauniešu iesaistīšanos. Eiropas, valsts un vietējā līmenī būtu jānodrošina pietiekama publicitāte un informācijas izplatīšana pēc iespējas plašākai auditorijai attiecībā uz Programmas atbalstīto darbību radītajām iespējām un rezultātiem. Īpaša uzmanība būtu jāpievērš sociālajiem uzņēmumiem, aicinot tos atbalstīt ESK darbības.

**Latvijas pozīcija: Latvija atbalsta daļējas vispārējās pieejas panākšanu par Eiropas Parlamenta un Padomes regulu, ar ko izveido programmu “Eiropas Solidaritātes korpuss” un atceļ [Eiropas Solidaritātes korpusa regulu] un Regulu (ES) Nr. 375/2014.**

Latvija atbalsta nacionālā līmeņa aktivitāšu iekļaušanu regulas tvērumā, jo tādējādi jauniešiem tiks nodrošinātas plašākas līdzdalības iespējas. Vienlaicīgi Latvija pozitīvi atzīmē centienus iesaistīt programmā plašākas jauniešu grupas, it sevišķi tādas, kas ir pakļautas dažādiem sociālajiem riskiem, kā arī jauniešus ar ierobežotām iespējām. Latvija īpaši atbalsta to, ka brīvprātīgā darba aktivitātes šīs regulas ietvaros ir iespējams īstenot arī nacionālā līmenīun īstermiņā. Paredzot elastīgu pieeju šīs mērķa grupas iesaistei nacionāli, tiks veicināta nelabvēlīgākā situācijā esošo un sociālā atstumtības riskam pakļauto jauniešu aktīvāka līdzdalība un iesaiste darba tirgū.

Latvija atzinīgi novērtē regulā noteiktos centienus samazināt birokrātiju jaunatnes programmās kopumā un, jo īpaši, īstenojot ESK, kā arī nodrošināt programmas kvalitātīvu īstenošanu, ieviešot kvalitātes zīmes prasības. Tāpat Latvija atzinīgi novērtē priekšlikumu ESK izveidē izmantot jau esošās pārvaldības procedūras un tā izveidi uzticēt jau pastāvošām struktūrām, tādām kā, piemēram, Komisija un nacionālās aģentūras. Latvija uzskata, ka šāda pieeja nodrošinās ar programmu saistīto zināšanu un pieredzes pēctecību, kas nodrošinās programmas profesionālāku un kvalitatīvāku izpildi.

Latvija pozitīvi novērtē ESK brīvprātīgā darba aktivitāšu attiecināšanu uz visām programmas“Erasmus+” valstīm un partnervalstīm, jo tādā veidā jauniešiem tiks nodrošinātas plašākas, laika gaitā jau pārbaudītas, brīvprātīgā darba iespējas.

**II. Izglītības jomā:**

**1. Eiropas Parlamenta un Padomes Regulas, ar ko izveido Savienības programmu izglītības, apmācības, jaunatnes un sporta jomā “Erasmus+” un ar ko atceļ Regulu (ES) Nr. 1288/2013, projekts**

Šis projekts ir izstrādāts, ņemot vērā 2018. gada 30. maijā Komisijas publicēto priekšlikumu Eiropas Parlamenta un Padomes Regulai, ar ko izveido Savienības programmu izglītības, apmācības, jaunatnes un sporta jomā “Erasmus+” un ar ko atceļ Regulu (ES) Nr. 1288/2013 (turpmāk – jaunā“Erasmus+” programma).

Ar jaunās “Erasmus+” programmas palīdzību plānots stiprināt ES inovācijas spējas, jo īpaši atbalstot mobilitātes un sadarbības aktivitātes, kas sekmē prasmju attīstību progresīvās pētījumu jomās vai tādās disciplīnās kā zinātne, tehnoloģija, inženierzinātnes un matemātika, klimata pārmaiņas, vide, tīra enerģija, mākslīgais intelekts, robotika, datu analīze un māksla/dizains.

Lai sasniegtu nospraustos mērķus un risinātu minētās problēmas, ir ļoti svarīgi sniegt atbalstu un veicināt transnacionālo un starptautisko sadarbību starp organizācijām tādās jomās kā izglītība, mācības, jaunatne un sports. Sadarbība starp organizācijām un iestādēm ir katalizators tam, kā inovatīvā veidā atbalstīt izglītības apguvēju personisko, izglītības un profesionālo izaugsmi. Jaunā “Erasmus+” programma būs svarīgs instruments Eiropas izglītības telpas izveidē, tā tiks saskaņota ar ES jaunatnes stratēģiju[[2]](#footnote-2) nākamajam posmam, Eiropas sadarbības satvaru jaunatnes jomā 2019. - 2027. gadam, tiks ņemts vērā ES darba plāns sportam, kas ir sadarbības satvars ES līmenī sporta jomā attiecībā uz 2017. – 2020. gadu[[3]](#footnote-3).

**Latvijas pozīcija: Latvija atbalsta daļējas vispārējās pieejas panākšanu Eiropas Parlamenta un Padomes Regulai, ar ko izveido Savienības programmu izglītības, apmācības, jaunatnes un sporta jomā “Erasmus+” un ar ko atceļ Regulu (ES) Nr. 1288/2013.**

Latvija atbalsta regulā ietverto uzsvaru gan uz izcilību un ES konkurētspējas stiprināšanu, gan sociālo iekļaušanu un pieejamību nelielām organizācijām un tiem, kuri līdz šim nav izmantojuši programmas iespējas vai kuriem iespējas bijušas ierobežotas. Redzams, ka “Erasmus+” arī turpmāk sniegs būtisku ieguldījumu visu līmeņu izglītības internacionalizācijā un sadarbībai ar ES partnervalstīm.

Latvija atzinīgi novērtē, ka tiek paredzēta “Erasmus+” programmas tālākā attīstība, vienkāršošana un elastība. Atbalstāms ir tas, ka kopumā tiek saglabāta programmas integrētā struktūra, lai arī ESK iniciatīva arī nākamajā periodā tiek nošķirta no “Erasmus+”.

Latvija par būtisku uzskata izcilības veicināšanu arī profesionālajā izglītībā, tostarp daudzveidīgu pārrobežu sadarbības formu attīstību.

Latvija atbalsta izteiktākas sinerģijas veidošanu ar citām ES programmām un fondiem, jo īpaši sinerģijas starp “Erasmus+” un Apvārsnis 2020 kopīgos pētniecības un inovācijas pasākumos, lai nodrošinātu kombinētu atbalstu izcilības mērķu sasniegšanai un ietekmes mēroga paplašināšanai, un pozitīvi vērtē regulā paredzētos sinerģijas veidošanas mehānismus.

Latvija atbalsta programmas papildināšanu ar mobilitātēm sporta darbiniekiem. Latvija atzinīgi vērtē regulas projektā piedāvāto sporta darbinieku definīciju, kas nodrošina plašu sporta jomas speciālistu, neiekļaujot sportistus, kuri dažādos statusos var izmantot programmas piedāvātās iespējas, iespēju piedalīties mobilitātēs.

**2. Padomes ieteikuma par to, kā sekmēt to, lai augstākās izglītības un vidējās izglītības diplomi un ārvalstīs pavadītu mācību periodu rezultāti tiktu automātiski savstarpēji atzīti, projekts –** *apstiprināšana.*

Šis Padomes ieteikuma projekts ir izstrādāts, ņemot vērā 2018. gada 22. maijā Komisijas publicēto priekšlikumu Padomes ieteikumam par to, kā sekmēt augstākās izglītības un vidējās izglītības diplomu un ārvalstīs pavadītu mācību periodu rezultātu automātisku savstarpēju atzīšanu.

Ieteikuma projektā uzsvērts, ka, lai sekmētu mācību rezultātu atzīšanu, tostarp mobilitātē iegūto prasmju un kvalifikāciju atzīšanu, būtu jāturpina darbs pie Eiropas kredītpunktu pārneses, tostarp, ieviešot to arī profesionālā izglītībā, lai tādējādi studenti visur Eiropā varētu pēc iespējas labāk izmantot visas mācību iespējas. Ieteikuma projektā atzīts, ka augstākās izglītības jomā atzīšanas procedūras bieži ir pārāk sarežģītas vai pārāk dārgas, un pārāk daudziem mobilajiem studentiem netiek pilnībā atzīti sekmīgi sasniegtie mācību rezultāti. Lai tas notiktu, kvalifikācijai, ko piešķīrusi vienas dalībvalsts kompetenta iestāde, mācību turpināšanas nolūkos vajadzētu būt derīgai jebkurā citā dalībvalstī. Tas attiecas arī uz trešo valstu valstspiederīgajiem, kuriem ir kādā ES dalībvalstī piešķirta kvalifikācija un kuri dodas uz citu dalībvalsti. Ir vairākas dalībvalstis, kuras ir uzņēmušās iniciatīvu panākt virzību uz automātisku savstarpējo atzīšanu, tostarp, parakstot reģionālus nolīgumus. Šīs iniciatīvas varētu kalpot par paraugu ES mēroga sistēmas izveidei.

Ieteikum projektā atzīmēts, ka pakāpeniska pieeja palīdzēs dalībvalstīm radīt apstākļus, kuros būs iespējama automātiska savstarpējā atzīšana. Šī pieeja balstīsies uz instrumentiem, kas augstākajā izglītībā un profesionālajā izglītībā jau ir ieviesti, tomēr tiks uzlabota to izmantošana un pakāpeniski paaugstinās prasību līmeni. Vispārējās vidējās izglītības jomā tiks sākta sadarbība ar mērķi panākt vajadzīgo uzticēšanās pakāpi starp atšķirīgajām dalībvalstu izglītības un mācību sistēmām. Ar šo ieteikumu tiks papildinātas dalībvalstu iniciatīvas, un saistības ir brīvprātīgas.

**Latvijas pozīcija: Latvia atbalsta Padomes ieteikuma par to, kā sekmēt to, lai augstākās izglītības un vidējās izglītības diplomi un ārvalstīs pavadītu mācību periodu rezultāti tiktu automātiski savstarpēji atzīti, apstiprināšanu, kā arī** tā mērķi - veicināt savstarpēju uzticēšanos un izglītības iegūšanu starptautiskā līmenī, jo sekmēs studentu un augstskolu personāla mobilitāti un veicinās absolventu iekļaušanos darba tirgū.

Latvija uzskata, ka mērķis – līdz 2025. gadam panākt automātisku augstākās izglītības un vidējās izglītības kvalifikāciju atzīšanu – ir ambiciozs. Lai to nodrošinātu, dalībvalstīs jābūt izveidotiem starptautiski pieejamiem izglītības dokumentu reģistriem, tostarp, plaši izmantotā ES oficiālajā valodā. Tajās dalībvalstīs, kurās šādu reģistru nav, to izveidei nepieciešams gan metodoloģisks atbalsts, gan būtiskas finanšu investīcijas.

Latvija atbalsta automātisku studiju atzīšanu augstākajā izglītībā, kas iegūta mobilitātes periodā citā valstī un tiek īstenota atbilstoši sasniegtajiem studiju rezultātiem un mobilitātes nosacījumiem, jo īpaši “Erasmus+” programmu ietvaros un, balstoties uz ECTS, kā arī studiju kursu katalogiem.

Latvija uzskata, ka studiju periodu atzīšanā ir nepieciešams visās augstākās izglītības iestādēs ieviest atbildīgu praksi, kas paredz studiju programmas/ moduļa izvērtēšanu pirms studenta došanās mobilitātē, saņemot iepriekšēju atzinumu par studiju perioda automātisku atzīšanu, elastīgi rīkojoties izmaiņu gadījumos.

### Latvija atzīmē, ka dalībvalstīs pastāv ļoti daudz un dažādas izglītības kvalifikācijas, tādēļ, ņemot vērā pieredzi, kas gūta, izstrādājot Igaunijas Republikas valdības, Latvijas Republikas valdības un Lietuvas Republikas valdības līgumu par kvalifikāciju, kas saistītas ar augstāko izglītību, automātisku akadēmisko atzīšanu, uzsver, ka sākotnēji būtu nepieciešams veikt izglītības kvalifikāciju iepriekšēju izvērtējumu un salīdzināšanu.

**Ministru diskusijai Austrijas prezidentūra ES Padomē (turpmāk – Prezidentūra) ir izstrādājusi diskusiju dokumentu “Eiropas izglītības telpa 2025 – no vīzijas līdz īstenošanai”.** Tajā tiek uzsvērts, ka izglītības jomā šobrīd ES dalībvalstis ir ambiciozā procesā no politisko vīziju definēšanas uz to praktisku īstenošanu, izstrādājot kopīgu darba kārtību un iniciatīvas. Prezidentūra uzsver jau panākto progresu un iniciatīvas, par kurām panākta vienošanās, t.sk., mūžizglītības pamatkompetenču pārskatīšana, automātisku savstarpējās diplomatzīšanas, notiek sarunas par jauno “Erasmus+” programmu, kā arī uzsāktās diskusijas par valodu mācīšanu un pirmsskolas izglītību.

Lai izceltu izglītības ministru vadošo lomu virzībā uz Eiropas izglītības telpu, Prezidentūra aicina izglītības ministrus atbildēt uz šādiem jautājumiem:

1. Kādus pasākumus varētu veikt dalībvalstis, lai līdz 2025. gadam nodrošinātu un veicinātu Eiropas Izglītības telpas izveidi?
2. Kādi ir šķēršļi tam, lai Eiropas Izglītības telpa kļūtu par realitāti līdz 2025. gadam?
3. Papildu prioritārajiem darba virzieniem, ko Eiropadome ir noteikusi 2017. gada decembrī, kādas citas kopīgas tēmas izglītības jomā dalībvalstis uzskata par būtiskām, lai sekmīgi īstenotu Eiropas Izglītības telpu līdz 2025. gadam?
4. Kā mēs varam nodrošināt, ka pašreizējā sadarbība stratēģijas "Izglītība un apmācība 2020" ietvaros, tā pēctecība un citi ES instrumenti veicina Eiropas izglītības telpas izveidi?

**Latvijas pozīcija:**

Latvija kopumā atbalsta tādas Eiropas izglītības telpas izveidi, kas aptver ne tikai augstāko izglītību, bet arī citus izglītības līmeņus, tomēr uzver, ka tas dalībvalstīm iezīmē arī vairākus izaicinājumus šī mērķa sasniegšanai. Uzskatām, ka joprojām viens no izaicinājumiem ir savstarpēja informācijas apmaiņa un pieejamība, piemēram, detalizēta informācija par dalībvalstu izglītības līmeņiem un kvalifikācijām, ne tikai vispārēji izglītības sistēmu apraksti. Tādējādi, piemēram, būtu jāpaātrina darbs pie nacionālo kvalifikāciju datubāžu izveides, ko esam apņēmušies izdarīt līdz 2020.gadam. Mūsu ieskatā, šis rīks var būtiski sekmēt Eiropas izglītības telpas izveidi.

Latvija uzsver, ka būtiska ir informācijas pieejamība par vidējo (*upper secondary*) izglītību dalībvalstīs. Tas mazinātu esošos stereotipus par tās kvalitāti un atvieglotu jauniešiem lēmumu pieņemšanu par studiju vietas izvēli atbilstoši viņu interesēm un vajadzībām, kā arī nodrošinātu pamata priekšnoteikumus skolēnu mobilitātes attīstībai jau vidējās izglītības līmenī. Eiropas izglītības telpa nav tikai ES līmeņa ambīcija, tās pamatā ir pavisam praktiski iemesli. Proti, pārvietošanās brīvība ES ietvaros. Tas atvieglos un padarīs iespējamāku izglītojamā pāreju no vienas valsts izglītības sistēmu uz citas valsts izglītības sistēmu pirmās izglītības ieguves laikā.

Latvija uzskata, ka pedagogi ir katras izglītības sistēmas pamatelements, tādēļ ES līmenī vairāk īstenojami pasākumi, kas vērsti uz dažādu izglītības sistēmu un pedagogu sadarbspējas attīstīšanu. Piemēram, valstu labajām praksēm par to pedagogu tematiskajām konferencēm varētu piešķirt pārrobežu dimensiju, kas tiktu, tostarp, saturiski un finansiāli, atbalstīta ES līmenī. Plašāka un starptautiska pedagogu pieredzes un sasniegumu mācāmajā priekšmetā apmaiņa sniegtu būtisku ieguldījumu mācību metožu un pieeju dažādošanā, kā arī izglītības kvalitātei kopumā. Vienlaikus tas stimulētu arī vidējās izglītības skolēnu mācību mobilitāti.

Latvija uzskata, ka viens no būtiskiem šķēršļiem Eiropas izglītības telpas izveidē ir arī normatīvo aktu radītie ierobežojumi, un tas apgrūtina pārrobežu mobilitāti dažādos līmeņos. Dalībvalstīm ir jāpieliek daudz lielākas pūles šo šķēršļu mazināšanā, atkārtoti rūpīgi izvērtējot, vai to pašu mērķi var sasniegt arī ar citiem līdzekļiem, ne tikai aizliegumiem un ierobežojumiem. Arī Latvijā tas ir izaicinājums, skatīties uz mācīšanās mobilitāti plašāk ne tikai augstākās izglītības kontekstā.

### Kā piemēru aktīvai valstu rīcībai mobilitātes šķēršļu mazināšanai Latvija var minēt 2018. gada vasarā noslēgto Igaunijas Republikas valdības, Latvijas Republikas valdības un Lietuvas Republikas valdības līgumu par kvalifikāciju, kas saistītas ar augstāko izglītību, automātisku akadēmisko atzīšanu. Šādas kvalifikācijas bez jebkādām formalitātēm tiks automātiski uzskatītas par salīdzināmam ar tāda paša līmeņa kvalifikācijām citā pušu valstī. Tādējādi tiks atvieglota formālās izglītības dokumentu savstarpēja atzīšanas procedūra un sekmēta informācijas apmaiņa un pieejamība, kas rezultātā veicinās studentu un citu iedzīvotāju brīvu pārvietošanos.

**III Sporta jomā**

**1. Padomes un Padomē sanākušo dalībvalstu valdību pārstāvju secinājumu par sporta ekonomisko dimensiju un tā sociālekonomiskajiem ieguvumiem projekts**( *apstiprināšana)* un **Prezidentūras diskusiju dokuments “Liela mēroga sporta pasākumi kā inovāciju virzītājspēks”** *(diskusija).*

Sporta ekonomiskās dimensijas nozīme ir atspoguļota gan ES Sporta darba plānos (2011-2014[[4]](#footnote-4), 2014-2017[[5]](#footnote-5), 2017-2020[[6]](#footnote-6)), gan vairākos jau apstiprinātos ES Padomes secinājumos**[[7]](#footnote-7)**, kuros kopā uzsvērts, ka sports (t.sk. sporta nozares radītās preces un to pievienotā vērtība) ir ekonomikas un izaugsmes dzinulis, ietekmē nodarbinātību, sekmē inovāciju attīstību, palīdz stiprināt sociālās vērtības, kā arī sekmē stratēģijā “Eiropa 2020” noteiktos mērķus attiecībā uz nodarbinātību un izaugsmi. Padomes secinājumu projektā tiek ņemts vērā, ka, lai izmērītu sporta ekonomisko ietekmi (uz nodarbinātību, preču un pakalpojumu apriti, IKP), ir izveidots metodoloģisks rīks – Sporta satelītkonti (turpmāk – SSA, Sport Satellite Accounts), kas pilnvērtīgi darbojas deviņās ES valstīs[[8]](#footnote-8), savukārt piecas ES valstis[[9]](#footnote-9) uztur ar sportu saistītus datus, kas ļauj noteikt ietekmes mērījumus augstā precizitātē. Saskaņā ar veiktu pētījumu[[10]](#footnote-10) par sporta ekonomisko ietekmi caur SSA, sports veido 2,12% no ES kopprodukta (IKP), savukārt sportā nozarē nodarbinātie 5,67 milj. iedzīvotāji veido 2,72% no visiem ES nodarbinātajiem.

Līdzās ekonomiskajiem aspektiem tiek ņemta vērā sporta sociālekonomiskā ietekme (veselības ekonomiskais efekts, brīvprātīgo darbs sporta nozarē, inovāciju ieguldījums izaugsmē un reģionālajā attīstībā), kam ir ietekme uz IKP, bet kas netiek mērīts SSA. Daudzos gadījumos ekonomisko ietekmi (t.sk. starp nozarēm) nevar noteikt, jo pietrūkst datu. Tiek atzīts, ka sporta sociālekonomiskās ietekmes noteikšanai nepieciešamas papildus metodes un pieejas, pieeja salīdzināmiem datiem, kā arī jebkuriem uzkrātajiem datiem (t.sk. attiecībā uz cilvēku) būtu jābūt sadalītiem pa dzimumiem.

**Latvijas pozīcija:** **Latvija atbalsta Padomes un Padomē sanākušo dalībvalstu valdību pārstāvju secinājumu par sporta ekonomisko dimensiju un tā sociālekonomiskajiem ieguvumiem projekta apstiprināšanu.**

Latvija uzsver, ka, lai runātu par sporta ekonomisko ietekmi, būtisks priekšnoteikums ir stabils un ilgtermiņā prognozējams finansējums nozares attīstībai neatkarīgi no finanšu avota – valsts budžeta, fizisko un juridisko personu līdzekļiem, sporta organizāciju līdzekļiem un starptautisko sporta federāciju atskaitījumiem.

Latvija īpaši uzsver tādas starpnozaru politikas īstenošanu, kas sekmē sabiedrības veselības nostiprināšanos, perspektīvā samazinot izdevumus veselības aprūpes sistēmas uzturēšanai, noziedzības apkarošanai un sociālajā budžetā.

Ņemot vērā ekonomikas būtību (mazāki ieguldījumi – lielāka atdeve), būtisks aspekts Latvijas ieskatā ir arī prioritāšu noteikšana nacionālā līmenī attiecībā uz finansēšanas stratēģiju, nosakot gan prioritāri atbalstāmos sporta veidus, gan sporta politikas virzienus, kas tiek balstīts uz kvalitatīvi veiktajiem pētījumiem.

Lai runātu par sporta ekonomisko dimensiju un ietekmi, Latvijas ieskatā būtisks priekšnoteikums ir tirgus situācija – nozarē radīto preču un pakalpojumu pieprasījums – piedāvājums, nodarbināto īpatsvars, rādītais kopprodukts, konkurētspēja.

**Papildus, Austrijas prezidentūra ministru diskusijai ir izvirzījusi divus jautājumus:**

1. Vai jūs uzskatāt, ka lielie sporta pasākumi var dot efektīvu ieguldījumu inovācijām? Ja jā, vai varat sniegt konkrētus piemērus savā valstī?
2. Kādi pasākumi ir nepieciešami, lai sekmētu inovāciju dimensiju un lielo sporta pasākumu ekonomisko pārneses efektu?

**Latvijas pozīcija:**

Latvijas ieskatā lielie sporta pasākumi nenoliedzami varētu būt sava veida platforma, kurai tiek radīti jauni, inovatīvi produkti. Ņemot vērā visas pasaules sabiedrības lielo interesi par lielajiem sporta pasākumiem (piemēram, Olimpiskās spēles, Pasaules kauss futbolā u.c.) un plašo tirgu (TV raidīšanas tiesību pārdošana), pasākuma rīkotāji ir ieinteresēti šī produkta pārdošanā, t.sk. izceļot tehnoloģiju lomu šo pasākumu atainošanā.

Latvija kā piemēru vēlas nosaukt Latvijā radīto PlayGineering tehnoloģiju, kas ir pilnībā automatizēts datu apstrādes rīks, lai reālā laikā analizētu komandu sporta spēļu spēlētāju laukumā pavadīto laiku, veikto distanci, izdarītās kustību trajektorijas un citus raksturlielumus, kas ļauj jau spēles laikā komandas vadībai efektivizēt spēlētāju darbību. Šāda tehnoloģija sporta tirgū ir jaunums. Pirms pāris gadiem pasaulē kā inovatīvs produkts tika uzskatīta Airdog tehnoloģija, kas ir autonomas darbības drons izklaides sporta veidu vajadzībām.

Latvijas uzskata, ka būtisks faktors ir tirgus situācija un sporta nozares resursi, vajadzības un pieprasījums iepretim zinātnes nozares potenciālam. Šajā sakarā būtiski ir saprast sporta nozares vietu un lomu prioritāro zinātnes virzienu definēšanā. Stratēģiski investējot budžeta līdzekļus zinātniskajā darbībā, ir iespēja radīt sabiedrības attīstībai un kultūras mantojuma saglabāšanai nepieciešamo zināšanu bāzi un cilvēkkapitālu. Latvijā no 2018. – 2021.gadam kā viens no prioritārajiem zinātnes virzieniem ir definēts “Demogrāfija, sports, atvērta un iekļaujoša sabiedrība, labklājība un sociālā drošumspēja”.

Lai nodrošinātu inovāciju (tās labuma) pārnesi uz citām nozarēm, šiem procesiem ir jābūt viegli pielāgojamiem un universāliem. To iespējams var panākt produkta vai procesa sākotnējās izstrādes stadijā, starpdisciplināri sadarbojoties vairākām nozarēm.

**Saskaņošana:**

Informatīvais ziņojums saskaņots attiecīgi ar Ārlietu ministriju, Kultūras ministriju, Labklājības ministriju un Vides aizsardzības un reģionālās attīstības ministriju.

**Latvijas delegācijas sastāvs**

Delegācijas vadītājs: Izglītības un zinātnes ministrijas valsts sekretāre L.Lejiņa.

Delegācijā: Politikas iniciatīvu un attīstības departamenta vecākā eksperte Maija Zvirbule.

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

19.11.2018. 14:33

3989

Andžāne, 67047979, [agnese.andzane@izm.gov.lv](mailto:agnese.andzane@izm.gov.lv)

1. trešo valstu valstspiederīgie – šo secinājumu ietvarā ir jaunieši (vīrieši un sievietes) vecumā līdz 30 gadiem , kas likumīgi uzturas kādā no ES dalībvalstīm. [↑](#footnote-ref-1)
2. <https://ec.europa.eu/youth/policy/youth-strategy_en> [↑](#footnote-ref-2)
3. <http://data.consilium.europa.eu/doc/document/ST-9639-2017-INIT/en/pdf> [↑](#footnote-ref-3)
4. 2011-2014.gadam, https://eur-lex.europa.eu/legal-content/EN/TXT/?uri=LEGISSUM%3Aef0029 [↑](#footnote-ref-4)
5. 2014-2017.gadam, <https://eur-lex.europa.eu/legal-content/EN/TXT/?uri=CELEX:42014Y0614(03)> [↑](#footnote-ref-5)
6. 2017-2020.gadam, https://eur-lex.europa.eu/legal-content/EN/TXT/?uri=CELEX%3A42017Y0615%2801%29 [↑](#footnote-ref-6)
7. Sk. OJ C 393, 19.12.2012, pp. 20-21; OJ C 372, 20.12.2011, pp. 24-26; OJ C 393, 19.12.2012, pp. 22ff; OJ C 32, 4.2.2014, pp. 2-5; OJ C 436, 5.12.2014, pp. 2-5; OJ C 417, 15.12.2015, pp. 46ff; OJ C 205, 29.6.2017, pp. 46-52. [↑](#footnote-ref-7)
8. Austrijā, Beļģijā, Kiprā, Vācijā, Lietuvā, Nīderlandē, Polijā, Portugālē, Apvienotājā Karalistē. [↑](#footnote-ref-8)
9. Bulgārija, Francija, Luksemburga, Slovākija, Spānija. [↑](#footnote-ref-9)
10. Study on the economic impact of sport through Sport Satellite Accounts, 2018. [↑](#footnote-ref-10)